钦定古今图书集成/明伦汇编/人事典/第037卷 > 《白虎通》 > 《入太学》
## 钦定古今图书集成/明伦汇编/人事典/第037卷 > 《白虎通》 > 《入太学》

古者所以年十五入太学何？以为八岁毁齿，始有识
知，入学学书，计七、八十五阴阳备，故十五成童，志明
入太学学经术。

《史记。五帝本纪》：“高辛氏生而神灵。”按注《帝王纪》云：“年
十五而佐颛顼。”

《孔子家语》六本篇：“荆公子年十五而摄相事，孔子闻
之，使人往观其为政焉。使者反曰：‘视其朝，清净而少
事。其堂上有五老焉，其堂下有二十壮士焉。孔子曰：
‘合二十五人之智以治天下，其固免矣，况荆乎’’？”
《说苑尊贤篇》：“介子推行年十五而相荆。仲尼闻之，使
人往视，还曰：‘廊下有二十五俊士，堂上有二十五老
人’。仲”尼曰：“合二十五人之智，智于汤武；并二十五人
之力，力于彭祖。以治天下，其固免矣乎。”

《战国策》：王孙贾年十五，事闵王。王出走，失王之处。其
母曰：“女朝出而晚来，则吾倚门而望；女暮出而不还，
则吾倚闾而望。女今事王，王出走，女不知其处，女尚
何归？”王孙贾乃入市中曰：“淖齿乱齐国，杀闵王，欲与
我诛齿者袒右。”市人从者四百人，与之诛，淖齿，刺而
杀之。

《前汉书万石君石奋传》：奋父，赵人也。赵亡，徙温。高祖
东击项籍，过河内，时奋年十五，为小吏，侍高祖。高祖
与语，爱其恭，问曰：“若能从我乎？”曰：“愿尽力。”于是高祖
以奋为中涓，受书谒。

《外戚传》：惠帝崩，太后发丧，哭而泣不下。留侯子张辟
疆为侍中，年十五，谓丞相陈平曰：“太后独有帝，今哭
而不悲，君知其解未？”陈平曰：“何解？”辟疆曰：“帝毋壮子，
太后畏君等。今请拜吕台吕产为将，将兵居南北军，
及诸吕皆官居中用事，如此则太后心安，君等幸脱
祸矣。”丞相如辟疆计，太后悦其哭，乃哀。

《西京杂记》：“庆安世年十五，为成帝侍郎，善鼓琴，能为
双凤离鸾之曲。赵后悦之，白上，得出入御内，绝见爱
幸。”

《后汉书廉范传》：“范祖父丹，王莽时为大司马。范父遭
丧乱，客死于蜀汉。范年十五，辞母西迎父丧。蜀郡太
守张穆，丹之故吏，迺重资送范，范无所受，与客步负
丧归葭萌，载船触石破没，范抱持棺柩，遂俱沈溺。众
伤其义，钩求得之，疗救仅免于死。穆闻，复驰遣使，持
前资物追范，范又固辞。”

《彭修传》：修字子阳，会稽毗陵人也。年十五时，父为郡
吏，得休，与修俱归，道为盗所劫，修困迫，乃拔佩刀前
持盗帅曰：“父辱子死，卿不顾死耶？”盗相谓曰：“此童子
义士也，不宜逼之。”遂辞谢而去。

《霍谞传》：“谞字叔智，魏郡邺人也。少为诸生明经。有人
诬谞舅宋光于大将军梁商者，以为妄刊章文，坐系
洛阳诏狱，掠考困极。谞时年十五，奏记于商曰：‘将军
天覆厚恩，愍舅光冤结，前者温教许为平议，虽未下
吏断决其事，已蒙神明顾省之听，皇天后土，实闻德
音。窃独踊跃，私自庆幸。谞闻《春秋》之义，原情定过，赦’”
事诛意，故许止虽弑君而不罪，赵盾以纵贼而见书，
此仲尼所以垂王法，汉世所宜遵前修也。《传》曰：“人心
不同，譬若其面。”斯盖谓大小窳隆丑美之形，至于鼻
目众窍毛发之状，未有不然者也。情之异者，刚柔舒
急倨敬之间，至于趋利避害，畏死乐生，亦复均也。谞
与光骨肉，义有相隐，言其冤滥，未必可谅。且以人情，
平论其理。光衣冠子孙，径路平易，位极州郡，日望征
辟，亦无瑕秽纤介之累。无故刊定诏书，欲以何名？就有所疑，当求其便安。岂有触冒死祸，以解细微，譬犹
疗饥于附子，止渴于鸩毒，未入肠胃，已绝咽喉，岂可
为哉！昔东海孝妇，见枉不辜，幽灵感革，天应枯旱。光
之所坐，情既可原；守阙连年，而终不见理，呼嗟紫宫
之门，泣血两观之下，伤和致灾，为害滋甚。凡事更赦
令，不应复案。夫以罪刑明白，尚蒙天恩，岂有冤谤无
征，反不得理？是为刑宥正罪，戮加诬侵也。不偏不党，
其若是乎！明将军德盛位尊，人臣无二，言行动天地，
举厝移阴阳，诚能留神，沛然晓察，必有于公高门之
福，和“气立应。天下幸甚！商高谞才志。”即为奏原光罪。
由是显名。

《申屠蟠传》：蟠同郡缑氏女玉，为父报仇杀夫氏之党，
吏执玉以告外黄令梁配，配欲论杀玉。蟠时年十五，
为诸生，进谏曰：“玉之节义，足以感无耻之孙，激忍辱
之子。不遭明时，尚当表旌庐墓，况在清听，而不加哀
矜。”配善其言，乃为谳得减死论，乡人称美之。

《陈蕃传》：蕃字仲举，汝南平舆人也。祖河东太守。蕃年
十五，尝闲处一室，而庭宇芜秽，父友同郡薛勤来候
之，谓蕃曰：“孺子何不洒扫以待宾客？”蕃曰：“大丈夫处
世，当扫除天下，安事一室乎？”勤知其有清世志，甚奇
之。

《臧洪传》：“洪父旻，有干事才。熹平元年，会稽妖贼许昭
起兵句章，自称大将军，立其父生为越王，攻破城邑，
众以万数，拜旻扬州刺史。旻率丹阳太守陈夤击昭，
破之。昭遂复更屯结，大为人患。旻等进兵连战三年，
破平之，获昭父子，斩首数千级，迁旻为使匈奴中郎
将。洪年十五，以功拜童子郎，知名太学。”按注汉法：孝
廉试经者拜为郎，洪以年幼才俊，故拜童子郎也。
《李固传》：“梁冀诛固，而露固尸于四衢，令有敢临者加
其罪。”固弟子汝南郭亮，年始成童。〈成童年十五也礼记曰十五成童舞
象也〉游学洛阳，乃左提章钺，右秉𫓧锧，诣阙上书，乞收
固尸，不许。因往临哭，陈辞于前，遂守丧不去。夏门亭
长呵之曰：“李公为大臣，不能安上纳忠，而兴造无端，
卿曹何等腐生！公犯诏书，干试有司乎？”亮曰：“亮含阴
阳以生，戴《干》履坤，义之所重，岂知性命，何为以死相
惧？”亭长叹曰：“居非命之世，天高不敢不跼，地厚不敢
不蹐；耳目适宜视听，口不可以妄言也。”太后闻而不
诛。

《广州先贤传》：“董正字伯和，南海人。少有令姿，贫寒不
戚，耽意术籍，志在规俗。年十五，通《毛诗》《三礼》《春秋》
儿。”《世说》：“鲁肃十五，好为奇计。周瑜提兵过候肃，并求
资粮。肃家有二囷，米三千斛，指与瑜，遂相结纳。”
《魏志温恢传》：“恢字曼基，太原祁人也。父恕，为涿郡太
守。卒，恢年十五，送丧还归乡里。内足于财，恢曰：‘世方
乱，安以富为？一朝尽散，振施宗族，州里高之，比之郇
越’。”

《刘卲传》注：庐江《何氏家传》曰：“明帝时有谯人胡康，年
十五，以异才见送。又陈损益求试剧县，诏特引见，众
语翕然，号为神童。诏付秘书，使博览典籍。”

《管辂别传》：辂年八九岁，便喜仰视星辰，得人辄问其
名，夜不肯寐，自言“家鸡野鹄，犹尚知时，况于人乎！与
比邻儿共戏土壤中，辄书地作天，及日月星辰。”每答
言说事语，皆不常宿学，耆人不能折之。父为琅琊顿
丘长，时年十五，来在官舍。始读论及《易》，便开源布华，
辞义斐然。时黉上诸生四百馀人，皆服其才。琅琊太
守单子春雅有才度，闻辂一黉之隽，欲见之。父遣辂
造之，大会宾客百馀人。辂既年少，惧失精神，请先饮
三升清酒，然后言。子春大喜，便酌酒独使饮之。子春
曰：“吾欲自与卿旗鼓相当。”于是唱《大论》之端，遂经乎
《阴阳》。子春及众士互共攻劫，论难锋起，而辂、荅对言
皆有馀。至日向暮，酒食不行，子春语众人曰：“此年少
盛有才器，听其言语，正似司马《犬子游猎》之赋，何其
磊落雄壮，英神以茂，必能明天文地理变化之数。”于
是发声，徐州号之为神童。

《晋书刘聪载记》：聪年十五，习击刺，猿臂善射，弯弓三
百斤，膂力骁捷，冠绝一时。太原王浑见而悦之，谓元
海曰：“此儿吾所不能测也。”弱冠游于京师，名士莫不
交结，乐广、张华尤异之也。

《庾龢传》：“龢字道季，好学有文章。叔父翼将迁襄阳，龢
年十五，以书谏曰：承进据襄阳，耀威荆楚，且田且戍，
渐临河洛。使向化之萌，怀德而附，凶愚之徒，畏威反
善，太平之基，便在于旦夕。昔殷伐鬼方，三年而克，乐
生守齐，遂至历载。今皇朝虽隆，无有殷之盛；凶羯虽
衰，犹丑类有徒。而沔汉之水，无万仞之固；方城虽峻，
无千寻之险。加以运漕供继，有溯流之艰；征夫勤役，
有劳来之叹。若穷寇虑逼，送死一决，东西互出，首尾
俱进，则廪粮有抄截之患，远略乏率然之势。进退惟
思，不见其可。此明暗所共见，贤愚所共闻，况于临事
者乎！愿回师反斾，详择全胜，修城池，立垒壁，勤耕农，
练兵甲。若凶运有极，天亡此虏，则可泛舟北济，方轨
齐进，水陆骋迈，亦不逾旬朔矣。愿详思远猷，算其可者。”翼甚奇之。

《慕容盛载记》：盛䜩其群臣于新昌殿。盛曰：“诸卿各言
其志，朕将览之。”七兵尚书丁信年十五，盛之舅子也，
进曰：“在上不骄，高而不危，臣之愿也。”盛笑曰：“丁尚书
年少，安得长者之言乎？”盛以威严驭下，骄暴少亲，多
所猜疑，故信言及之。

《王戎传》：戎父浑、阮籍与为友。戎年十五，随浑在郎舍。
戎少籍二十岁，而籍与之交，籍每适浑，俄顷辄去，过
视戎，良久然后出，谓浑曰：“濬冲清赏，非卿伦也。共卿
言，不如共阿戎谈。”

《荀羡传》：羡年十五，将尚寻阳公主，羡不欲连婚帝室，
仍远遁去，监司追不获已，乃出尚公主，拜驸马都尉。
会稽典录：夏香，字曼卿，永兴人也。年十五，县长葛君
会客饮宴。时郡遭大旱，香进谏曰：“昔殷汤遭旱，以六
事自责，而雨泽应澍，成王悔过，偃禾复起。自古贤圣
畏惧天异，必思过以济民命。今始罗天灾，县界独甚，
未闻明达崇殷周之德，饮宴独欢，百姓枯瘁。神祇有
灵，必不享也。百姓不足，君孰与足？宜当还县”，葛即罗
会，身捐俸禄，以赡民饥。

《梁书吉翂传》：“翂幼有孝性，天监初，父为吴兴原乡令，
为奸吏所诬，逮诣廷尉。翂年十五，号泣衢路，祈请公
卿行人，见者皆为陨涕。其父理虽清白，耻为吏讯，乃
虚自引咎，罪当大辟。翂乃挝登闻鼓，乞代父命。高祖
异之，敕廷尉卿蔡法度曰：‘吉翂请死赎父，义诚可嘉。
但其幼童，未必自能造意，卿可严加胁诱，取其款实’。”
法度受敕还寺，盛陈徽𬙊，备列官司，厉色问翂曰：“尔
求代父死，敕已相许，便应伏法。然刀锯至剧，审能死
不？且尔童孺，志不及此，必为人所教，姓名是谁，可具
列答。若有悔异，亦相听许。”翂对曰：“囚虽蒙弱，岂不知
死可畏惮。顾诸弟稚藐，唯囚为长，不忍见父极刑，自
延视息，所以内断胸臆，上千万乘。今欲殉身不测，委
骨泉壤，此非细故，奈何受人教耶！明诏听代，不异登
仙，岂有回贰？”法度知翂至心有在，不可屈挠，乃更和
颜诱语之曰：“主上知尊侯无罪，行当释亮。观君神仪
明秀，足称佳童，今若转辞，幸父子同济，奚以此妙年，
苦求汤镬？”翂对曰：“凡鲲鲕蝼蚁，尚惜其生，况在人斯，
岂愿齑粉。但囚父挂深劾，必正刑书，故思殒仆，冀延
父命。今瞑目引领，以听大戮。”情殚意极，无言复对。翂
初见囚狱，掾依法备加桎梏。法度矜之，命脱其二械，
更令著一小者。翂弗听，曰：“翂求代父死，死罪之囚，唯
宜增益，岂可减乎？”竟不脱械。法度具以奏闻，高祖乃
宥其父丹阳尹王志求其在廷尉故事，并请乡居，欲
于岁首举充纯孝之选，翂曰：“异哉王尹，何量翂之薄
乎？夫父辱子死，斯道固然。若翂有䩄面目，当其此举，
则是因父买名，一何甚辱。”拒之而止。

《萧几传》：几年十岁，能属文，早孤，有弟九人，并皆稚幼。
几恩爱笃睦，闻于朝野。性温和，与物无竞，清贫自立，
好学，善草隶书。湘州刺史杨公则，曲江之故吏也，每
见几，谓人曰：“康公此子，可谓桓灵宝出。”及公则卒，几
为之诔，时年十五。沈约见而奇之，谓其舅蔡撙曰：“昨
见贤甥杨平南诔文不减希逸之作，始验康公积善”
之庆。

《荀匠传》：匠祖琼，年十五，复父仇于成都市，以孝闻。
《何炯传》：炯年十五，从兄引受业一期，并通五经章句，
《陈书周弘正传》：弘正十五，召补国子生，仍于国学讲
《周易》，诸生传习其义，以季春入学，孟冬应举，学司以
其日浅，弗之许焉。博士到洽议曰：“周郎年未弱冠，便
自讲一经，虽曰诸生，实堪师表，无俟策试。”

《徐伯阳传》：伯阳字隐忍，东海人也。祖度之，齐南徐州
议曹从事史。父僧权，梁东宫通事舍人，领秘书，以善
书知名。伯阳敏而好学，善色养，进止有节。年十五，以
文笔称。学《春秋左氏》，家有史书，所读者近三千馀卷。
《北齐书王纮传》：纮年十五，随父在北豫州，行台侯景
与人论掩衣法为当左，为当右。尚书敬显儁曰：“孔子
云：‘微管仲，吾其被发左衽矣’。以此言之，右衽为是。”纮
进曰：“国家龙飞朔野，雄步中原，五帝异仪，三王殊制，
掩衣左右，何足是非！”景奇其早慧，赐以名马。

《周书崔彦穆传》：彦穆幼明悟，神彩卓然。年十五，与河
间邢子才、京兆韦孝宽俱入中书学，偏相友爱，伏膺
儒业，为时辈所称。魏吏部尚书陇西李神儁有知人
之鉴，见而叹曰：“王佐才也。”

《隋书许善心传》：“善心九岁而孤，为母范氏所鞠养。幼
聪明，有思理，所闻辄能诵记，多闻默识，为当世所称。
家有旧书万馀卷，皆遍通涉。十五解属文，笺上父友
徐陵。陵大奇之，谓人曰：‘才调极高，此神童也’。”

《李德林传》：德林年十五，诵五经及古今文集，日数千
言。俄而该博坟典，阴阳纬候，无不通涉。善属文，辞核
而理畅。魏收尝对高隆之谓其父曰：“贤子文笔终当
继温子昇。”隆之大笑曰：“魏常侍殊己嫉贤，何不近比
老彭，乃远求温子。”

《史万岁传》：“万岁父静，周沧州刺史。万岁少英武，善骑射，骁捷若飞，好读兵书，兼精占候。年十五，值周齐战
于芒山，万岁时从父入军，旗鼓正相望，万岁令左右
趣治装急去。俄而周师大败，其父由是奇之。”

《唐书苏烈传》：“烈字定方，以字行，冀州武邑人，后徙始
平。父邕，当隋季，率里中数千人为本郡讨贼。定方骁
悍有气决，年十五从父战，数先登陷阵。”

《权德舆传》：“德舆生四岁能属诗，七岁居父丧，以孝闻。
十五著文数百篇，编为《童蒙集》七十卷，名声日大。”
《孙逖传》：“逖幼有文，属思警敏。年十五，见雍州长史崔
日用，令赋土火炉，援笔成篇，理趣不凡，日用骇叹，遂
与定交。举手笔俊㧞，哲人奇士，隐沦屠钓及文藻宏
丽等科。”

珍珠船开元初，常敬忠十五岁能一过诵千言。张燕
公召问曰：“能十过诵万言乎？”以万字试之，七过通熟。
《辽史韩延徽传》：延徽子德枢，年甫十五，太宗见之，谓
延徽曰：“是儿卿家之福，朕国之宝，真英物也。”

《宋史黄友传》：“友字龙文，温州平阳人。少不羁，十五入
太学，语同辈曰：‘大丈夫不能为国立功，亦造化中赘
物耳。因投笔西游。边帅刘法一见奇之，延致门下’。”
《魏了翁传》：“了翁字华父，卭州蒲江人。年数岁，从诸兄
入学，俨如成人。少长，英悟绝出，日诵千馀言，过目不
再览，乡里称为神童。年十五，著《韩愈论》，抑扬顿挫，有
作者风。”

《李师中传》：“师中字诚之，楚丘人。年十五，上封事言时
政。父纬为泾源都监，夏人十馀万犯镇戎，纬帅兵出
战，而帅司所遣别将郭志高逗遛不进，诸将以众寡
不敌，不敢复出，纬坐责降。师中诣宰相辩父无罪。时
吕夷简为相，诘问不屈，夷简怒，以为非布衣所宜言。
对曰：‘师中所言，父事也’。由是知名。”

《元史孟速思传》：孟速思，畏兀人。世居别失八里，古北
庭都护之地。幼有奇质，年十五，尽通本国书。太祖闻
之，召至阙下，一见大悦曰：“此儿目中有火，它日可大
用。”

《溶溪杂记》：卓敬生质，秀敏孝悌。年十五，读书宝香山，
风雨夜归，迷失道路。得一兕牛，冯之归，比入门，迺异
虎也。

《见闻录》：“王元美《十五咏宝刀》诗师为之避席。